Podľa už uvedených skutočností sa biocídne výrobky používajú v mnohých a veľmi odlišných sektoroch. Prináša to so sebou mnohé výzvy, najmä v súvislosti s komunikáciou s koncovými používateľmi a zainteresovanými stranami a zvyšovaním ich informovanosti.

Reagovanie na túto spoločenskú potrebu si vyžaduje významné investície zo strany spoločností, ktoré uvádzajú biocídne výrobky na trh, a to najmä v súvislosti s predkladaním údajov potrebných na preukázanie bezpečnosti a účinnosti ich výrobkov.

Biocídne výrobky, napríklad dezinfekčné prostriedky, prostriedky na konzerváciu dreva, insekticídy, insekticídne repelenty alebo rodenticídy, patria do skupiny výrobkov určených na likvidáciu alebo kontrolu škodlivých alebo nežiaducich organizmov (napríklad vírusy, baktérie, huby, hmyz alebo stavovce), ktoré majú škodlivý účinok na životné prostredie, zvieratá, ľudí, ich činnosti alebo na výrobky, ktoré používajú alebo vyrábajú. Biocídne výrobky využívajú rozličnými spôsobmi používatelia v priemysle, profesionálni používatelia, ako aj široká verejnosť.

Najlepším postupom je názorný prístup alebo metodika, ktoré sa často uvádzajú v usmerneniach zameraných na znižovanie rizík a na podporu technického pochopenia pri aplikovaní výrobku alebo techniky. Zapojenie zainteresovaných strán do vypracovania usmernení týkajúcich sa najlepších postupov je nevyhnutné z hľadiska vykonávania a uplatniteľnosti (pokiaľ možno v celej EÚ). Usmernenia týkajúce sa najlepších postupov sú zamerané na fázu používania biocídnych výrobkov a predstavujú nástroj, ktorý sa má používať nad rámec procesu autorizácie s cieľom podporiť udržateľné používanie týchto výrobkov.

Treba však poznamenať, že biocídne výrobky sú zároveň dôležitými nástrojmi ochrany zdravia ľudí, zdravia zvierat a životného prostredia, a že nechemické alternatívy nemusia byť vždy účinné, praktické, či dokonca dostupné. Stratégiami udržateľného používania by sa preto malo tiež zaistiť, aby na dosiahnutie týchto cieľov zostali k dispozícii dostatočné biocídne výrobky.

HACCP predstavuje najmä v prípade dezinfekčných prostriedkov preventívny prístup (vrátane monitorovania potenciálnych rizík), ktorým sa v prípade správneho uplatnenia zabezpečuje dôkladné riadenie v oblasti hygieny, čo môže pomôcť aj pri používaní dezinfekčných prostriedkov v súlade so zásadami udržateľného používania.

V tomto ohľade je medzníkom vo vývoji „usmernenie o najlepších postupoch pri používaní rodenticídových návnad ako biocídov v Európskej únii“ , ktoré vypracovalo európske odvetvie biocídov. V tomto usmernení sa opisuje, čo robiť pred, počas a po aplikovaní rodenticídov, poskytuje praktické usmernenie, ktoré by sa malo dodržiavať v rôznych situáciách používania redenticídov, opisuje sa v ňom spôsob monitorovania prípadov zamorenia hlodavcami bez stáleho aplikovania rodenticídových návnad a rozoberajú sa alternatívy k rodenticídom. Usmerňovací dokument zároveň slúži ako odporúčanie o mieste získania informácií týkajúcich sa rezistencie voči antikoagulantom a najlepšieho spôsobu jej zvládania.

Dôležité je však jasne stanoviť potrebný obsah a účel zhromažďovania týchto informácií a spôsob, akým by mohli podporovať ciele nariadenia o biocídnych výrobkoch vrátane udržateľného používania.

Na základe schválenia látky by sa zákazy pultového alebo internetového predaja mohli napríklad vzťahovať na biocídne výrobky obsahujúce účinné látky, ktoré spĺňajú kritériá vylúčenia, sú však schválené a autorizované na základe výnimky uvedenej v článku 5 ods. 2 nariadenia o biocídnych výrobkoch. V prípade takýchto biocídnych výrobkov by sa navyše dalo uvažovať o obmedzeniach, ktoré by umožňovali distribúciu a predaj iba príslušne kvalifikovaným odborníkom.

Tieto povinnosti sa umožňujú z dôvodu, že do rozsahu pôsobnosti nariadenia o biocídnych výrobkoch patrí sprístupňovanie biocídnych výrobkov (t. j. od prvého dodania až po miesto použitia) a z dôvodu, že účinné látky sa schvaľujú prostredníctvom vykonávacích nariadení, opatrení všeobecného rozsahu, čím sa umožňuje prijatie ustanovení zameraných na dodávateľský reťazec.

To je príklad povinností uložených na miesta predaja, ktorými sa zaistí, že ku koncovému používateľovi sa nedostanú len informácie, ale aj osobné ochranné prostriedky. Znázorňuje možný spôsob ukladania požiadaviek na dodávateľský reťazec, a najmä na úrovni maloobchodu, s cieľom šíriť najlepšie postupy a posilniť udržateľné používanie biocídnych výrobkov.

V odbornej príprave a informáciách by sa mal takisto riešiť spôsob, ako zabrániť nepotrebným aplikovaniam a používať prípadné nechemické alternatívy.

Ak by sa preto mali požadovať ďalšie opatrenia na zaistenie správneho uplatňovania opatrení na zmiernenie rizika, je ich možné vo veľkej miere viazať na opatrenia zamerané na zvýšenie šírenia informácií koncovým používateľom a na posilnenie vzdelávania a odbornej prípravy.

Pokiaľ ide o riziko pre vodu alebo podzemnú vodu, v štúdii sa členské štáty vyzývajú, aby využívali informácie dostupné z iných režimov monitorovania, ako je monitorovanie prioritných látok a špecifických znečisťujúcich látok povodia v zmysle rámcovej smernice o vode, ktoré by mohli poskytovať užitočné informácie o špecifických rizikách pre vodné prostredie vyplývajúcich z biocídnych výrobkov. V tejto súvislosti bol s cieľom zaistiť cielené monitorovanie látok, ktoré predstavujú možné obavy v celej EÚ (vrátane nových znečisťujúcich látok), vypracovaný mechanizmus týkajúci sa zoznamu sledovaných látok, ktorým sa podporí proces určovania priorít pri budúcich preskúmaniach zoznamu prioritných látok.

Ak sa teda používa špecifické zariadenie, je to najmä v priemyselných sektoroch alebo sektoroch služieb, v ktorých je veľa zariadení už navrhnutých tak, aby sa minimalizovalo vystavenie (napr. automatizované systémy na ošetrenie dreva) a aby sa zabránilo predávkovaniu (napr. kalibrované dávkovanie konzervačných prostriedkov, kalibrácia rozstrekovačov na protihnilobné nátery), a ktoré sú uznané za vhodné na daný účel.

Ak by sa mali okrem toho požadovať osobitné obmedzenia alebo požiadavky, dali by sa zaistiť v jednotlivých prípadoch zahrnutím osobitných podmienok do schválenia látky alebo autorizácie výrobku.

Nakoniec, ak je pri aplikovaní niektorých biocídnych výrobkov dôležitým faktorom používanie správneho dávkovača, existujú ďalšie faktory, ktoré je takisto potrebné zvážiť, aby sa minimalizovalo vystavenie, napríklad výber správneho výrobku, stanovenie poveternostných podmienok, úroveň zamorenia atď. Týmto sa opäť preukazuje relevantnosť pokynov o správnom používaní, upravených pre každý typ výrobku, ktorý je k dispozícii pre používateľov.





3.Nástroje na stimulovanie inovácií a podporu udržateľného používania

Zvážili sa aj ďalšie nástroje alebo opatrenia, ktoré by sa dali použiť na stimulovanie inovácií a rozvoj nových výrobkov s lepším profilom.

3.1.Vylúčenie, náhrada a porovnávacie posúdenie

V nariadení o biocídnych výrobkoch sa spolu s kritériami vylúčenia a náhrady účinných látok a s porovnávacím posúdením biocídnych výrobkov obsahujúcich účinné látky, ktoré sa majú nahradiť, stanovuje veľmi účinný mechanizmus postupného ukončovania používania látok vzbudzujúcich veľké a veľmi veľké obavy. Týmto sa navyše vytvárajú stimuly na rozvoj lepších alternatív.

Uvedené mechanizmy ešte nedosiahli svoj plný potenciál, keďže mnoho účinných látok je stále predmetom hodnotenia a mnohé biocídne výrobky ešte musia prejsť autorizáciou. Očakáva sa však, že významne prispejú k udržateľnému používaniu biocídov.

3.2.Schémy označovania

V štúdii sa preskúmali prostriedky jednoduchého a viditeľného zisťovania biocídnych výrobkov, ktoré by mali menší vplyv na zdravie ľudí, zdravie zvierat a životné prostredie, s cieľom pomôcť koncovým používateľom prijímať informované rozhodnutia, ale zároveň týmto výrobkom poskytnúť výhodu oproti ich konkurentom, čím sa v odvetví vytvorí jasný stimul vyvíjať lepšie výrobky.

Štúdiou sa analyzovalo predovšetkým to, či by sa súčasné schémy udeľovania environmentálnych značiek (ako environmentálna značka EÚ, označenie Blue-Angel alebo environmentálne značky Nordic-swan) mohli používať na daný účel a či priemyselné združenia alebo jednotlivé spoločnosti vyvinuli (nepovinné) schémy, ktoré by mohli byť zdrojom nápadov.

3.2.1.Nariadenie o environmentálnej značke EÚ

Účelom nariadenia (ES) č. 66/2010 (ďalej len „nariadenie o environmentálnej značke EÚ“) je poskytnúť dobrovoľnú schému udeľovania environmentálnej značky s cieľom pomôcť spotrebiteľom identifikovať výrobky a služby, ktoré majú znížený vplyv na životné prostredie počas celého svojho životného cyklu, od ťažby surovín, cez výrobu, používanie a likvidáciu.

Štúdiou sa však preukázalo, že biocídne výrobky sa nepovažujú za vhodné alebo spôsobilé pre túto schému z dôvodu ich neodmysliteľných vlastností a ich samotného účelu týkajúceho sa kontrolovania nežiaducich organizmov.

Ako problém bol zdôraznený aj široký rad biocídnych výrobkov a viacerých sektorov používania, keďže kritériá pre environmentálnu značku EÚ sa zostavujú na základe konkrétneho výrobku.

Environmentálnou značkou EÚ sa napokon podporujú dostupné alternatívy pre biocídne výrobky, napríklad materiály neobsahujúce biocídy ako alternatíva ku konvenčne impregnovaným materiálom.

3.2.2.Iniciatívy odvetvia priemyslu

Priemysel alebo priemyselné združenia podnikli niekoľko iniciatív, ktorých cieľom je podporiť udržateľné postupy alebo zdôrazniť „ekologické“ renomé svojich výrobkov.

Týmito iniciatívami, hoci sú obmedzené na iniciatívy jednotlivých spoločností, často ako súčasť ich správy výrobkov alebo ich marketingovej stratégie, sa preukazuje, že spoločnosti môžu prijať opatrenia na znižovanie vplyvu biocídnych výrobkov na životné prostredie.